Predkladacia správa

Na rokovanie vlády Slovenskej republiky sa predkladá materiál „Analýza a návrh jednotného informačného systému na sledovanie legislatívneho procesu“.  

Predmetný materiál vychádza z uznesenia vlády SR č. 309 z 27. apríla 2005, ktorým vláda Slovenskej republiky uložila podpredsedovi vlády a ministrovi spravodlivosti a vedúcemu Úradu vlády Slovenskej republiky vypracovať v spolupráci s Kanceláriou Národnej rady SR a predložiť na rokovanie vlády analýzu východísk a praktických možností vytvorenia jednotného informačného systému na sledovanie legislatívneho procesu spolu s časovým harmonogramom a predpokladanými nákladmi na jeho vytvorenie. 

V predkladanom materiáli sú analyzované procesy prebiehajúce počas legislatívneho toku jednotlivých typov právnych predpisov a navrhuje sa centralizované riešenie obehu návrhov všeobecne záväzných právnych predpisov, ako aj iných materiálov, ktoré sú predmetom legislatívneho procesu, ktoré by zabezpečovalo ucelený a komplexný tok legislatívneho materiálu od jeho vytvorenia, cez všetky štádiá legislatívneho procesu až po zverejnenie v Zbierke zákonov Slovenskej republiky.

Informačný systém na sledovanie legislatívneho toku bude zabezpečovať jednotnú formu legislatívnych materiálov, zjednodušuje vytváranie nových legislatívnych materiálov a zabezpečuje ich konzistenciu. Prostredníctvom jednotného systému na vytváranie legislatívnych materiálov bude možné vytvoriť predpoklady pre zvýšenie kvality legislatívnych návrhov a podstatne zvýšiť právnu istotu. 

Materiál nemá environmentálny vplyv ani vplyv na zamestnanosť a podnikateľské prostredie. 
Materiál nebude mať dopad na rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.
Materiál má finančný a ekonomický vplyv na štátny rozpočet, ktorý je špecifikovaný v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. Uvedený dopad bude každým rokom zabezpečený v rámci schválených limitov kapitoly MS SR.

Návrh materiálu bol predmetom medzirezortného pripomienkového konania, v rámci ktorého bol zaslaný pripomienkujúcim subjektom. Pripomienky boli do návrhu zapracované a materiál sa predkladá na rokovanie vlády Slovenskej republiky bez rozporov.